Američka pita (filmska serija)
Američka pita je filmski serijal tinejdžerskih filmova. Prvi film ovog serijala je premijerno emitovan 9. jula 1999., u produkciji Univerzal Pikčers i postao popularan u celom svetu, nakon čega su snimana tri direktna i četiri indirektna odnosno spin-of nastavaka.

Radnja 
U prvom delu Džim je potpuno opsednut seksom. Njegovi roditelji su to otkrili kada su ga zatekli kako masturbira, gledajući porno film na skremblovanom kanalu. Osim Džima slična situacija prati i njegove prijatelje Krisa Ostrajkera, Kevina Majersa, Stivena Stiflera i Pola Finča koji idu u srednju školu i svi osim Stiflera jedan drugom daju zavet da će izgubiti nevinost pre mature. Kevin je naizgled u prednosti, jer već ima devojku Viki, ali pre nego što se prepusti svom prvom seksualnom iskustvu, mora da prouči Sveto pismo - rukom pisani priručnik prepun erotskih mudrosti, koji se među maturantima prenosi s kolena na koleno. Oz je fini momak što je upravo i deo njegovog problema jer se zaljubio u takođe finu devojku Heder, koja nije raspoložena da brzo stupi s njim u seksualne odnose kao što on želi. Finč nema nikoga, a za Džima je to beznadežan slučaj. Nakon što se njegov pokušaj da zavede Nađu pretvori u propast, Džim na matursko veče odlazi sa Mišel, pričljivom štreberkom.

U drugom delu su bili razdvojeni godinu dana jer je svako od njih bio na svom fakultetu. Kada su završili prvu godinu i vratili se kući Džim, Kevin, Krisa, Finč i Stifler su iznajmili kuću na jezeru Mičigen, u nadi da će imati uspeha kod devojaka. Međutim, planovi im se komplikuju zbog Džima, kao i zbog toga što im u posetu dolazi stara prijateljica Mišel. Oz zbog putovanja u inostranstvo mora da se razdvoji od Heder, Finč ponovo ima bliski susret sa Stiflerovom mamom.

U trećem delu Džim i Mišel se venčavaju, a njihovi prijatelji i rodbina su spremni da im pomognu da prođu kroz crkveni špalir i preko praga do sveta konačno odraslih. Mišel želi savršeno venčanje. Nimalo lak zadatak, čak i kada bi se svi lepo ponašali i međusobno slagali, što je, naravno, malo verovatno. Došla je i njena sestra Kadens da bi bila deveruša. Odmah pošto su je Stifler i Finč primetili, počela je borba za osvajanje njene naklonosti. Kako u toj borbi nema pravila, Stifler se odlučuje da upotrebi svoj harizmatični šarm. Pošto ga je Džim upozorio da treba da pazi na ponašanje, Stifler odlučuje da odbaci prvobitni plan. Tako Finču preostaje samo da preuzme ulogu lošeg momka. Džim je potpuno okupiran šarmiranjem Mišelinih roditelja, Harolda i Meri. Kadens se nalazi u nedoumici između Stiflera i Finča.
Džimov otac Noa je kao i uvek dobronameran, ali često i van priče, na svoj način želi da posavetuje sina i buduću snaju; pri tom koristi previše primera koji se tiču njega i Džimove majke.

U četvrtom delu Stiflerov mlađi brat Met mora da leto provede u muzičkom kampu gde pravi potpuni haos sa skrivenim kamerama i zgodnim savetnicama. Međutim zaljubljuje se u Elis, koleginicu iz benda, i tada njegovi napori da upropasti stvari imaće užasne rezultate. Džimov otac dolazi kao savetnik koji pokušava da urazumi Meta.

U petom delu Erik Stifler i njegovi prijatelji odlaze i pridružuju se Goloj milji, trci u kojoj su učesnici potpuno goli. On misli da ne postoji bolje mesto za rešenje njegovih problema.

U šestom delu radnja se odvija na Univerzitetu Mičigen koji je poznat po Beta Bratstvu, koje je dalo novo značenje zabavi. Erika je ostavila devojka iz srednje škole i sada pokušava ponovo da se pronađe u bratstvu. Erikov prijatelj Majk Koz i njegov cimer takođe su pristupili Beta bratstvu kako bi uživali u zabavama koje se organizuju. U međuvremenu Dvajt se trudi da spasi bratstvo od napada sve jačeg štreberskog bratstva Gek. Rivalstvo postaje previše jako i kao najbonje rešenje organizuju Grčku olimpijadu gde se takmiče za njihove prostorije.

U sedmom delu troje učenika jedne škole slučajno otkriju Knjigu ljubavi koju je pisao nekadašnji učenik škole. Polaze na nezaboravno putovanje kako bi izgubili nevinost sa devojkama iz njihovih snova ali na njihovu nesreću, knjiga je uništena.

U osmom delu se Džim, Mišel, Viki, Kevin, Oz, Heder i Finč posle deset godina vraćaju se u Ist Grejt Fols kako bi proslavili deset godina mature. U jednom produženom vikendu otkrivaju ko se promenio a ko nije, kao i da vreme i udaljenost ne mogu da prekinu prijateljstvo.

Filmovi

Reference 

Filmske serije
Authority control 2